Skattemessig inngangsverdi på aksjer i forbindelse med overdragelse av kraftverk som tingsinnskudd til datterselskaper (skatteloven §§ 9-3 syvende ledd,18-3 sjette ledd bokstav b og 10-32 annet ledd)
Dato: 2004-08-18

Sammendrag: Selskapet forberedte en restrukturering av kraftproduksjonen, der kraftverk/kraftverksandeler skulle skilles ut i separate datterselskaper for hvert vassdrag. Overdragelse av kraftverk ble planlagt gjennomført som tingsinnskudd til nye datterselskaper, med fritak fra gevinstbeskatning etter skatteloven §§ 9-3 syvende ledd og 18-3 sjette ledd bokstav b. Vederlag skulle ytes i form av aksjer. Det ble stilt spørsmål om fastsettelsen av inngangsverdien på vederlagsaksjene. Det er ikke gitt særlige regler om fastsettelse av inngangsverdi av aksjer i slike tilfeller. Skattedirektoratet kom derfor til at inngangsverdien på vederlagsaksjene skulle fastsettes etter hovedregelen i skatteloven § 10-32 annet ledd. Etter skatteloven § 10-32 annet ledd skal inngangsverdien på aksjer i utgangspunktet settes til det beløp skattyter har betalt for aksjene. ”Det beløp skattyter har betalt for aksjene” måtte i dette tilfelle være den virkelig verdi (netto) av tingsinnskuddet.

Innsenders fremstilling av faktum og jus På bakgrunn av de opplysninger som er gitt i forespørselen legges det til grunn at A AS driver kraftproduksjon i flere hel- og deleide kraftverk i ulike vassdrag. Selskapet forbereder en restrukturering av kraftproduksjonen, der kraftverk/kraftverksandeler skilles ut i separate datterselskaper. Overdragelse av kraftverk planlegges gjennomført som tingsinnskudd til nye datterselskaper, med fritak fra gevinstbeskatning etter skatteloven §§ 9-3 syvende ledd og 18-3 sjette ledd bokstav b. Virkelig verdi av de eiendelene som skytes inn i datterselskapene er høyere enn regnskapsmessig verdi. Innsender opplyser at tingsinnskuddet skal gjennomføres med regnskapsmessig kontinuitet, og anfører at skattemessig inngangsverdi på vederlagsaksjene må være virkelig verdi (netto) av de eiendeler som skytes inn som tingsinnskudd. Det bes om en bindende forhåndsuttalelse om den skattemessige inngangsverdien på vederlagsaksjene. Skattedirektoratets vurderinger Skattedirektoratet skal i det følgende kun avgjøre om inngangsverdien på aksjer som er mottatt som vederlag for kraftverk og kraftverksandeler som overføres med skattemessig kontinuitet etter skatteloven §§ 9-3 syvende ledd og 18-3 sjette ledd bokstav b, kan settes til virkelig verdi av det overførte. Fra og med 2004 ble det innført skattefritak ved realisasjon av særskilte driftsmidler i kraftforetak. Fritaket gjelder bare dersom kraftverk og fallrettighet overføres samlet og overtaker viderefører de skattemessige verdiene og ervervstidspunktene for eiendelene, rettigheter og forpliktelser som overføres. A AS skal etter det opplyste overføre kraftverk og kraftverksandeler som tingsinnskudd til nye datterselskap med skattefritak etter disse bestemmelsene. Skattedirektoratet er ikke bedt om og tar derfor ikke stilling til om vilkårene etter §§ 9-3 syvende ledd og 18-3 sjette ledd bokstav b er oppfylt. Videre er spørsmålet stilt under forutsetning av at transaksjonene skal gjennomføres med regnskapsmessig kontinuitet. Det er ikke gitt særskilte regler om verdsettelse av inngangsverdien på vederlag for kraftverk som er overført skattefritt etter skatteloven §§ 9-3 syvende ledd og 18-3 sjette ledd bokstav b. Problemstillingen er heller ikke omtalt i forarbeidene til bestemmelsen. Skattedirektoratet antar derfor at inngangsverdien på vederlagsaksjene skal fastsettes etter hovedregelen i skatteloven § 10-32 annet ledd. Etter skatteloven § 10-32 annet ledd skal inngangsverdien på aksjer i utgangspunktet settes til det beløp skattyter har betalt for aksjene dersom ikke annet er bestemt. ”Det beløp skattyter har betalt for aksjene” må i dette tilfelle være den virkelig verdi (netto) av tingsinnskuddet. Inngangsverdien på aksjene skal dermed settes til denne verdien. Konklusjon Inngangsverdien på aksjene som A AS mottar som vederlag for overføring av kraftverk og kraftverksandeler til nye datterselskaper fastsettes til virkelig verdi (netto) av tingsinnskuddet.